
	Εν πλω πάντα κλειστή

Ποιητική συλλογή

της Gaia Zaccagni
στο Σπίτι της Κύπρου

Τη Δευτέρα 28 Σεπτεμβρίου 2015 παρουσιάστηκε στο Σπίτι της Κύπρου, το ποιητικό βιβλίο της Gaia Zaccagni, Εν πλω πάντα κλειστή, που κυκλοφορεί από τις Εκδόσεις Μελάνι.

Την ποιήτρια, τους συντελεστές της εκδήλωσης και το κοινό καλωσόρισε η Μορφωτικός Σύμβουλος κ. Μαρία Παναγίδου και στη συνέχεια τον λόγο πήρε ο ποιητής Μιχάλης Γκανάς.

Μια λυρική ποιήτρια, μια φωνή αισθαντική με δυνατότητες γλωσσικές χαρακτήρισε τη Gaia Zaccagni ο Μιχάλης Γκανάς και συνεχίζοντας επεσήμανε ότι έχει το πλεονέκτημα να γνωρίζει καλά δύο γλώσσες και κατ’ επέκταση δύο κουλτούρες και δύο πολιτισμούς. Μετεωρίζεται ανάμεσα στην Ιταλία και την Ελλάδα.  Έχει όλες τις δυνατότητες επειδή ακριβώς έχει στέρεα παιδεία, ευαισθησία και ταλέντο να γεφυρώσει τη Δύση και την Ανατολή, να φτιάξει ένα δικό της σύμπαν και να αφήσει το δικό της αποτύπωμα στην ελληνική και ιταλική ποίηση.
Ο πολυδιάστατος χαρακτήρας των στίχων της Gaia Zaccagni αναδείχτηκε ευρηματικά στην performance που παρουσίασαν, με ανάγνωση ποιημάτων η ποιήτρια και τραγούδι/ηχητική συνοδεία η Βασιλική Αναστασίου. Ο καλλιτέχνης Απόλλων Γλύκας είχε τη σκηνική επιμέλεια με την εικαστική εγκατάσταση «Εγκλιματισμός».
Η Gaia Zaccagni (Μιλάνο 1972) ασχολείται με τη βυζαντινή, τη νεοελληνική και την ιταλική φιλολογία. Δίδαξε Νεοελληνική Γλώσσα και Λογοτεχνία σε Πανεπιστήμια της Ιταλίας (Ρώμη, Βενετία, Μπάρι, Τεργέστη) και στο Πανεπιστήμιο Κύπρου στη Λευκωσία, όπου ζει μόνιμα εδώ και πέντε χρόνια. Επιμελήθηκε την κριτική έκδοση αγιογραφικών κειμένων της Κάτω Ιταλίας (Ρώμη 1997) και μέρους του ομιλητικού έργου του Φιλαγάθου Κεραμέως (1999, 2010). Έχει εκδοθεί μια συλλογή δοκιμίων της, με τίτλο Luoghi, parole e ritmi dalla Grecia moderna (Edizioni Nuova Cultura 2007), και έχουν δημοσιευτεί  πολλά άρθρα της σε επιστημονικά περιοδικά. Ασχολείται επίσης με τη λογοτεχνική και τη θεατρική μετάφραση καθώς και με τη θεωρητική και πρακτική μελέτη της παραδοσιακής μουσικής, με κύριο ενδιαφέρον τον κόσμο του Ρεμπέτικου. Γράφει ποιήματα στα ιταλικά και στα ελληνικά. Ποιήματά της έχουν δημοσιευτεί στα λογοτεχνικά περιοδικά  Storie (τεύχος  21-1996)  και Ύλαντρον, 2003, ενώ  έχουν εκδοθεί δύο ποιητικές συλλογές της: Gaia Zaccagni. Una poesia (Pulcino Elefante, Osnago 1997) και Ανεμοσκορπίσματα-Sparse nel vento (Nuova Cultura, 2007).

29 Σεπτεμβρίου 2015
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr


	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



[image: image2.jpg][image: image3.png][image: image4.jpg][image: image5.jpg]